
נכחו:

חברי הוועדה:	אמנון רובינשטיין – היו"ר





מוזמנים:	עו"ד יהושע שופמן	- משנה ליועץ המשפטי לממשלה
	עו"ד עמי ברקוביץ	- משרד המשפטים





יועץ משפטי:        שלמה שהם	

מנהלת הוועדה:    דורית ואג

קצרנית:                אביגיל זכאי




סדר היום:     הצעת חוק לשכת עורכי הדין (תיקון מס' 26), התש"ס-1999 –
                       הצבעה על סעיף 17 בלבד.



הצעת חוק לשכת עורכי הדין (תיקון מס' 26), התש"ס-1999

היו"ר אמנון רובינשטיין:

	 אני פותח את ישיבת הוועדה.  הנושא:  הצעת חוק לשכת עורכי הדין (תיקון מס' 26), התש"ס-1999, הצבעה על סעיף 17, על נושא יפוי הכוח בלבד.

	להפתעתי אין פה היום נציגות של לשכת עורכי הדין בנושא הזה.  אין חשיבות לכך שהנושא הוא טכני.  בינתיים קיבלנו מכתב מעורך דין יהודה לנדא, שאיננו כותב כנציג הלשכה.  היועץ המשפטי של הוועדה שוחח עם ראש לשכת עורכי הדין,  עורך דין שלמה כהן ויש סיכום.

שלמה שהם:

	ראש לשכת עורכי הדין אמר שהוא מסכים לתיקון שהציע יהודה לנדא.  במחשבה שניה, אחרי שיחה עם אנשי משרד המשפטים, סברתי שזה נושא לא כל כך פשוט ואולי הדרך הטובה היא לוותר על הסעיף הזה ולהעביר את החוק, שהוא דחוף.

היו"ר אמנון רובינשטיין:

	אתם מוכנים לזה?

עו"ד יהושע שופמן:

	כן.

היו"ר אמנון רובינשטיין:

	אבל מוכרחים לטפל במצב.

שלמה שהם:

	השאלה היא אם הולכים לשנות את המצב הקיים.  היתה לי שיחה עם עמי ברקוביץ על הנושא והדברים לא פשוטים.  צריך לפתוח את הדברים כי אולי אדם ישר רוצה לקבל יפוי כוח מעורך דין בחוץ-לארץ והשאלה מה עושים אז,  האם הוא צריך לכאורה לנסוע לשם.   עד היום עושים את זה קונסולים ונוטריונים.  השאלה היא   אם פותחים את הנושא, אם כן זה  זה צריך להיום עם ביקורת ולהיעשות בזהירות.

היו"ר אמנון רובינשטיין:

	עם בקרה.

עו"ד עמי ברקוביץ:

	אני מצטרף להצעה של היועץ המשפטי לוועדה כי הדברים לא פשוטים.  מאחר שהחלקים האחרים של החוק הם דחופים, בנסיבות האלה ראוי להעביר את החוק חוץ מהסעיף הזה.

היו"ר אמנון רובינשטיין:

	בעצם אישרנו את ההצעה הממשלתית עם שני סעיפים.

עו"ד יהושע שופמן:

	כל הזמן מצטברים עוד תיקונים לחוק לשכת עורכי הדין ונגיש עוד נוסח.

היו"ר אמנון רובינשטיין:

	אני לא נבהל כאשר במקרה אחד או בשני מקרים עורך הדין הוטעה, כל דבר בחיים הציבוריים הוא ענין של עלות תועלת.  הנחת העבודה צריכה להיות שאנשים לא מרמים ולא צריך להכביד על החיים.  האם אדם צריך לנסוע לשם כך לחוץ-לארץ או לעבוד רק כקורספונדנט?  אם יש דרך לגשר על שתי הבעיות האלה אני מצפה שמשרד המשפטים יעשה זאת, בבקשה, אבל אני תומך בשינוי המצב הקיים.

	אנחנו מביאים החלטה:  אנחנו מביאים את חוק לשכת עורכי הדין (תיקון מס' 26), התש"ס-1999, בקריאה שניה ושלישית, למעט סעיף 17 לחוק המתקן.

	תודה רבה.  ישיבת הוועדה נעולה.



הישיבה ננעלה בשעה 10:20




